Լևոն Սրապյան

Լևոն Ղազարի Սրապյան  (Տեր-Սրապյան, Լեոն Հերալդ, ), ամերիկահայ բանաստեղծ, հեղինակ, Հայոց ցեղասպանության թեմային անգլերենով անդրադարձած առաջին հայ հեղինակը։

Կենսագրություն 
Լևոն Սրապյանը ծնվել է Երզնկա քաղաքի մոտ գտնվող Բթառիճ գյուղում։ Սովորել է Էրզրումի Սանասարյան վարժարանում։ 1912 թվականին տեղափոխվել է ԱՄՆ։ Որոշ ժամանակ աշխատել է Դետրոյթի մեքենաների գործարաններում։ 1920-ական թվականների սկզբին սովորել է Վիսկոնսին-Մեդիսոն համալսարանում, որտեղ ընկերացել է ամերիկյան գրող Զոնա Գեյլի և գրական ամսագրի խմբագիր Մարիաննա Մուրի հետ։ «Վիսկոնսին» ամսագրում տպագրել է բանաստեղծություններ և ակնարկներ։ 1923 թվականին ստացել է ԱՄՆ քաղաքացիություն։ Հետագայում հաստատվել է Նյու Յորքում, որտեղ ապրել է մինչև կյանքի վերջը։ 

Խմբագրել է «Հայ երիտասարդ» անգլերեն թերթը։ 1925 թվականին լույս է տեսել «Ժամն այս զարթնումի» հայերեն բանաստեղծությունների ժողովածուն։ Բանաստեղծություններում («Գիւղէս յիշատակներ», «Լուսինը 1915-ին», «Բանտէն կախաղան», «Ողբամ մեռելոց», «Առեղծուածի հաճոյքը», «Տիեզերքի կենսագրութիւնը») արծարծել է կորուսյալ հայրենիքի, Մեծ եղեռնի թեմաները։ Այնուհետև ստեղծագործել է անգլերեն։ «Ինչու գրեցի անգլերէն» («Ամերիկահայ հանրագիտակ տարեգիրք», 1925, Բոստոն, էջ 254-255) հոդվածում անդրադարձել է իր անգլերենով ստեղծագործելու պատճառներին։ 1927 թվականին աշխատել է Նյու Յորքի Հանրային գրադարանում։ Մինչև 1930-ական թվականներն աշխատակցել է «Հայրենիք», «Նոր երկիր», «Արարատ» պարբերականներին։ Սրապյանի «Հորիզոնի հզորությունը» երկը տպագրվել է Էդվարդ Ջոն Օ'Բրիենի 1929 թվականի «Լավագույն ամերիկյան կարճ պատմություններ» () ժողովածուում։ 1935 թվականին օգնել է ձևավորել ԱՄՆ-ի Դաշնային գրողների միությունը (): Եղել է «Հայ երիտասարդ» անգլերեն շաբաթաթերթի և «Ուսուցում» ամսագրի խմբագիրը։ 

Կյանքի վերջին տարիներին գրել է իմաստասիրական բնույթի աշխատություններ։ Մահացել է 1974 թվականին, Նյու Յորքում։

Ընտանիք 
1938 թվականին ամուսնացել է Բեթի Ֆորսթերի հետ։ 1939 թվականին ծնվել է նրանց որդին՝ Ջոն Հերալդը, ով եղել է ժողովրդական երգիչ։ Սրապյանի կինը մահացել է 1942 թվականին,  քաղցկեղից։

Անդամակցություն 
 ԱՄՆ Կոմունիստական կուսակցության անդամ
 Ամերիկյան գրողների միության անդամ, 1935-1943

Ծանոթագրություններ 

Հայ բանաստեղծներ
Ամերիկահայ գրողներ
Հայերն Օսմանյան կայսրությունում
ԱՄՆ-ում օսմանյան ներգաղթյալներ
20-րդ դարի ամերիկացի պատմվածքագիրներ
20-րդ դարի ամերիկացի բանաստեղծներ